钦定古今图书集成/明伦汇编/宫闱典/第041卷 > 武宗夏皇后
## 钦定古今图书集成/明伦汇编/宫闱典/第041卷 > 武宗夏皇后

按《明外史·后妃传》：武宗孝静皇后夏氏，上元人，父儒，
见《外戚传》。正德元年，立为后。嘉靖元年，上尊称曰“庄
肃皇后。十四年正月崩。礼臣上丧仪。帝曰：‘嫂叔无服。
且两宫在上，朕服青，臣民如母后服’。礼部尚书夏言
曰：‘皇上以嫂叔绝服，则群臣不敢素服见皇上，请暂
罢朝参’。许之。已而议谥，大学士张孚敬曰：‘大行皇后，
上嫂也，与累朝元后异，宜用二字或四字’。”李时曰：“宜
用八。”左都御史王廷相、吏部侍郎霍韬等曰：“均帝后
也。”何殊言集众议，因奏曰：“古人尚质，谥法简，称其行。
后人增加，臣子情也。生今世，宜行今制。大行皇后宜
如列圣元后谥，二四及八，于礼无据。”帝不从，命再议。
群臣请如孚敬言。帝曰：“用六合阴数焉。”于是上谥孝
静庄惠安肃毅皇后。十五年卒。从夏言议，改谥孝静
庄惠安肃温诚顺天偕圣毅皇后，合葬康陵，祔庙。